《西楚霸王项籍》
明代·郭之奇

学书学剑两无成，学万人敌自有名。祖龙渡浙犹思取，白马封有始共争。

会稽拔剑先诛守，钜鹿沉船悉引兵。岂雠宋义为新赵，独虏王离酬故荆。

遇秦九战锋谁阻，坚壁诸侯膝尽行。上将初为人属项，雍王已立遂亡嬴。

夜击新安无遗卒，朝驰函谷肯留婴。不辞剽悍闻当世，稍伸六国报周京。

灞上趋还天子定，江中密弑霸王倾。自惑金言亡骨鲠，空馀高俎欲分羹。

鸿沟议割东西解，垓下重围四面声。一曲悲歌千载恨，拔山盖世总虚生。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。